স্বামী বুদ্ধানন্দ

স্বামী বুদ্ধানন্দ মহারাজ () (৫ ডিসেম্বর ১৯১৫ - ২৬ আগস্ট ২০০২) ছিলেন  শ্রীরামকৃষ্ণের ভাব ও আদর্শে অনুপ্রাণিত রামকৃষ্ণ মঠের সন্ন্যাসী এবং নিমপীঠ ও কৈখালীর শ্রীরামকৃষ্ণ আশ্রমের প্রতিষ্ঠাতা।  তার পূর্বাশ্রমের নাম তথা পিতৃদত্ত নাম ছিল বিভূতি কয়াল।
জীবনী
স্বামী বুদ্ধানন্দ মহারাজের জন্ম ১৯১৫ খ্রিস্টাব্দের ৫ ডিসেম্বর ব্রিটিশ ভারতের অধুনা  পশ্চিমবঙ্গের দক্ষিণ চব্বিশ পরগনা জেলার সুন্দরবন সন্নিহিত কৈখালিতে। স্থানীয় বিদ্যালয়ে পাঠ চলাকালীন সময় থেকেই বিভূতি মহাপুরুষ ও সাধুসঙ্গ পছন্দ করতেন। ম্যাট্রিকুলেশন পাশ করার সময় পর্যন্ত বিদ্যালয়ে তার সহপাঠী ছিলেন পার্শ্ববর্তী ফুটিগোদা গ্রামের অজিতকুমার দত্ত। মঠের সন্ন্যাসীদের দর্শনে এবং মুখনিঃসৃত কথায় ও নানাবিধ আলোচনায় পরম প্রীতি লাভ করতেন। ১৯৩২ খ্রিস্টাব্দ হতে প্রায় প্রতি বছরই পড়াশোনার পাশাপাশি তিনি রামকৃষ্ণ মঠ ও মিশনের বেলুড মঠ সহ ভারতের নানা স্থানের মঠ ও মিশনে যাতায়াত করতে থাকেন। স্বামী শিবানন্দ (বেলুড়ে, ১৯৩২), স্বামী অখণ্ডানন্দ, (সারগাছিতে ১৯৩৫), স্বামী বিজ্ঞানানন্দ, (১৯৩৭,১৯৩৮), স্বামী অভেদানন্দ, স্বামী মাধবানন্দ (বেলুড় মঠ, ১৯৪৫), স্বামী বিরজানন্দ, (বোম্বাই, ১৯৪৭), স্বামী ভূতেশানন্দ, স্বামী বীরেশ্বরানন্দ (বেলুড় মঠ, ১৯৬৬), স্বামী গহনানন্দ (কলকাতা রামকৃষ্ণ মিশন সেবাপ্রতিষ্ঠান, ১৯৫৯) প্রমুখ জ্ঞানী-গুণী প্রবীণ সন্ন্যাসীদের ঘনিষ্ঠ সান্নিধ্যে আসার সুযোগ পান এবং তাঁদের সেবক ছিলেন।
১৯৪২ খ্রিস্টাব্দে ভারত ছাড়ো আন্দোলনের সময় যখন দেশের বিশিষ্ট নেতৃবৃন্দ কারাবাসে, সেই সময় মেদিনীপুরের কাঁথিতে বন্যাত্রাণে স্বামী অনঘানন্দজীর সাথে যোগ দিয়ে সেবাকাজে যুক্ত হন।
আবার ১৯৪৩ খ্রিস্টাব্দে বাংলার ভয়াবহ দুর্ভিক্ষে রামকৃষ্ণ মিশনের পক্ষ থেকে বহুস্থানে যে ত্রাণের ব্যবস্থা করা হয়, সেখানেও তাঁর কাজ ছিল প্রশংসনীয়। সেই সময়ে মঠের সাধুদের অক্লান্তভাবে নিষ্কাম সেবার আদর্শ তাঁর জীবনকে গভীরভাবে প্রভাবিত করে। 
প্রবীনতম সন্ন্যাসীদের কৃপায় ও আশীর্বাদে বিভূতি শাস্ত্রাদি পাঠের ও পূজাদি শেখার সুযোগ লাভ করেন এবং কয়েকবার ঋষিকেশে, পশুপতিনাথে, হিমালয়ে ও গিরনার পাহাড়ে তপস্যাদিতে যান। অবশেষে মিশনের স্বামী বিরজানন্দ তাঁকে দীক্ষা দেন। সন্ন্যাসীর জীবনে তাঁর নাম হয় স্বামী বুদ্ধানন্দ। ব্রহ্মচর্য কালে ব্রহ্মচারীর বেশে ভারতের বিভিন্ন স্থানে ভ্রমণ করেন এবং তিনি ব্রহ্মচর্য কালের সাদা পোষাক পরার সময়ে মহাত্মা গাঁধীর আহ্বানে খাদির খদ্দরের কাপড় পরতেন।

কর্মজীবন
সন্ন্যাস জীবনে একসময় তিনি মিশনের রাজকোট আশ্রমে প্রেরিত হন। মিশন এখানকার মহাত্মা গান্ধী প্রতিষ্ঠিত "রাষ্ট্রীয়শালা"-য় নানাবিধ সেবাকাজে লিপ্ত ছিল। রাজকোটে অবস্থানকালে স্বামী বুদ্ধানন্দ  মহাত্মা গান্ধীর পুত্রদের  মাধ্যমে পরিচিত হন। ১৯৪৮ খ্রিস্টাব্দের জানুয়ারি মাসের প্রথম সপ্তাহে রাজকোট হতে দিল্লি আশ্রম হয়ে বেলুড মঠে  আসেন বুদ্ধানন্দ। বেলুড় মঠের তদানীন্তন সম্পাদক স্বামী মাধবানন্দ বুদ্ধানন্দকে খুব স্নেহ করতেন। তারই কারণে ১৯৫৯ খ্রিস্টাব্দের শেষেরদিকে বুদ্ধানন্দ কলকাতার রামকৃষ্ণ মিশন সেবাপ্রতিষ্ঠানে সেবক হিসাবে যোগ দেন। এই সময়ে তার বিদ্যালয়ের সহপাঠী অজিত কুমার দত্তের সাক্ষাত হয়। তারই প্রারম্ভিক সহায়তায়, পরামর্শে বুদ্ধানন্দ তার লক্ষ্য পূরণে সমর্থ হন। সুন্দরবন অঞ্চলের মানুষের সেবা করা, গ্রামীণ উন্নয়ন, শিক্ষা, স্বাস্থ্যসেবা এবং স্বনির্ভরতা প্রকল্পের মাধ্যমে দারিদ্র্য, নিরক্ষরতা এবং বেকারত্ব মোকাবেলা করা ছিল তার একমাত্র লক্ষ্য।

অজিত দত্তের আন্তরিক প্রচেষ্টায় এবং পশ্চিমবঙ্গের তৎকালীন মুখ্যমন্ত্রী ড. বিধানচন্দ্র রায়ের সহযোগিতায় ১৯৬০ খ্রিস্টাব্দে দক্ষিণ চব্বিশ পরগনার নিমপীঠে তিনি শ্রীরামকৃষ্ণ আশ্রম প্রতিষ্ঠা করেন।  বেলুড় মঠের সম্পাদক স্বামী মাধবানন্দ সে সময় তাকে বদলি করতে অপারগ হলে, স্বামী বুদ্ধানন্দ ১৯৬০ খ্রিস্টাব্দের ৩০ জুলাই পদত্যাগ পত্র পাঠান এবং ১৯৬১ খ্রিস্টাব্দের ১ জানুয়ারি হতে নিমপীঠ আশ্রমে স্থায়ী ভাবে রয়ে যান এবং গ্রামোন্নতির কাজে লিপ্ত হন।  এই আশ্রমের মাধ্যমে তিনি রামকৃষ্ণ আন্দোলনের নিঃস্বার্থ সেবার বার্তা সরাসরি নিমপীঠ, কৈখালীর দুঃখীদের দোরগোড়ায় পৌঁছে দেন।

নিমপীঠ ও সন্নিহিত গ্রামের দরিদ্র মানুষের কাজ করার জন্য, স্বামী বুদ্ধানন্দ ১৯৭৯ খ্রিস্টাব্দে নয়াদিল্লির "ভারতীয় কৃষি গবেষণা পরিষদ* (ICAR) এর সহায়তায় 'রামকৃষ্ণ আশ্রম কৃষি বিজ্ঞান কেন্দ্র' শুরু করেন। 
তার উদ্যোগে  জৈবপ্রযুক্তিতে গবেষণা ও উদ্ভাবনের জন্য  ১৯৯১ খ্রিস্টাব্দে প্রতিষ্ঠিত হয় বিবেকানন্দ ইন্সটিটিউট অফ বায়োটেকনোলজি যা  ভারত সরকারের বিজ্ঞান ও প্রযুক্তি বিভাগ কর্তৃক বৈজ্ঞানিক ও শিল্প গবেষণা সংস্থা হিসাবে স্বীকৃত।

গ্রামোন্নয়নের নানাবিধ প্রকল্পের মাধ্যমে দরিদ্র জনগোষ্ঠীকে করুণা ও নিষ্ঠার সাথে উন্নীত করে মানুষের মধ্যে ঈশ্বরের সেবা করার প্রচেষ্টা শ্রী রামকৃষ্ণের আদর্শকে আমৃত্যু মূর্ত করতে চেয়েছেন স্বামী বুদ্ধানন্দ। সাধুসঙ্গ ও মহতের সঙ্গ ছাড়াও, তিনি সমাজের সমস্তস্তরের মানুষ এবং প্রাণীর সঙ্গলাভে আনন্দ অনুভব করতেন।

১৯৮০ খ্রিস্টাব্দের এক ভাষণে তিনি উল্লেখ করেন—

মৃত্যু

স্বামী বুদ্ধানন্দ ২০০২ খ্রিস্টাব্দের ২৬ আগস্ট ৮৬ বৎসর বয়সে প্রয়াত হন।

তথ্যসূত্র 

বিষয়শ্রেণী:১৯১৫-এ জন্ম
বিষয়শ্রেণী:২০০২-এ মৃত্যু
বিষয়শ্রেণী:দক্ষিণ চব্বিশ পরগনা জেলার ব্যক্তি
বিষয়শ্রেণী:রামকৃষ্ণ মিশন
বিষয়শ্রেণী:রামকৃষ্ণ মিশনের সন্ন্যাসী
বিষয়শ্রেণী:শ্রীরামকৃষ্ণ আশ্রমের প্রতিষ্ঠাতা
বিষয়শ্রেণী:বাঙালি হিন্দু